钦定古今图书集成/明伦汇编/氏族典/第602卷 > 《凌迪知万姓统谱》 > 长孙俭
## 钦定古今图书集成/明伦汇编/氏族典/第602卷 > 《凌迪知万姓统谱》 > 长孙俭

按《周书长孙俭传》：“俭，河南洛阳人也。本名庆明。其先
魏之枝族，姓托拔氏。孝文迁洛，改为长孙。五世祖嵩，
魏太尉、北平王。俭少方正，有操行，状貌魁梧，神彩严
肃，虽在私室，终日俨然。性不妄交，非其同志，虽贵游
造门，亦不与相见。太祖临夏州，以俭为录事，深器敬
之。从平侯莫陈悦，留为秦州长史。荆襄初附，授荆州”
刺史、东南道行台仆射。殷勤劝导，风俗大革。务广耕
桑，兼习武事，故得边境无虞，民安其业。征授尚书，兼
相府司马。太祖谓俭曰：“尚书既志安贫素，可改名俭，
以彰雅操。”又除行台仆射、荆州刺史。江陵平，以俭元
谋，赏奴婢三百口，遂令俭镇江陵。进爵昌宁公，迁大
将军，移镇荆州。三年，以疾还京，为夏州总管。薨，追封
郐公。荆民仪同赵超等七百人，感俭遗爱，诣阙请为
俭立庙树碑，诏许之。子隆。